Document ID: 32015D0206

A BIZOTTSÁG (EU) 2015/206 VÉGREHAJTÁSI HATÁROZATA
(2015. február 9.)
a 443/2009/EK európai parlamenti és tanácsi rendelet alapján a Daimler AG világítódióda-modullal működő hatékony külső világításának mint a személygépkocsik szén-dioxid-kibocsátásának csökkentésére szolgáló innovatív technológiának a jóváhagyásáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a könnyű haszongépjárművek szén-dioxid-kibocsátásának csökkentésére irányuló közösségi integrált megközelítés keretében az új személygépkocsikra vonatkozó kibocsátási követelmények meghatározásáról szóló, 2009. április 23-i 443/2009/EK európai parlamenti és tanácsi rendeletre (1) és különösen annak 12. cikke (4) bekezdésére,
mivel:
(1)
A Daimler AG gyártó (a továbbiakban: kérelmező) 2013. november 14-én kérelmet nyújtott be a világítódióda-modullal (LED-modul) működő hatékony külső világítás innovatív technológiacsomagként való jóváhagyására. A Bizottság a 725/2011/EU bizottsági végrehajtási rendelet (2) 4. cikkével összhangban megvizsgálta, hogy a kérelem hiánytalan-e. Mivel megállapítása szerint az eredetileg benyújtott kérelemből lényeges információk hiányoztak, a Bizottság hiánypótlásra szólította fel a kérelmezőt. A kért információkat a kérelmező 2014. május 14-én rendelkezésre bocsátotta. A kérelem ekkor már hiánytalannak bizonyult, így a hiánytalan információk hivatalos átvételét követő naptól, vagyis 2014. május 15-től számítandó a határidő, amelyen belül a Bizottságnak el kell bírálnia a kérelmet.
(2)
A kérelmet a Bizottság a 443/2009/EK rendelet 12. cikkével, a 725/2011/EU végrehajtási rendelettel, valamint az innovatív technológiák jóváhagyásának a 443/2009/EK rendelet alapján történő kérelmezésére vonatkozó technikai iránymutatással (3) (a továbbiakban: technikai iránymutatás) összhangban értékelte.
(3)
A kérelem a tompított fényszóróban, országúti fényszóróban, első helyzetjelző lámpában, valamint rendszámtábla-világításban használt, világítódióda-modullal működő hatékony külső világításra irányul. Ez a technológiacsomag hasonló a 2013/128/EU (4) és a 2014/128/EU (5) bizottsági végrehajtási határozatok által ökoinnovációként jóváhagyott innovatív technológiákhoz. Megjegyzendő továbbá, hogy a Daimler AG kérelme - csakúgy, mint a 2014/128/EU végrehajtási határozat által előzőleg jóváhagyott kérelem - a technikai iránymutatásban ismertetett egyszerűsített megközelítésen alapul, míg a 2013/128/EU végrehajtási határozat által jóváhagyott kérelem az átfogó megközelítésen alapult.
(4)
A Bizottság megállapítása szerint a kérelemben benyújtott információk igazolják, hogy teljesülnek a 443/2009/EK rendelet 12. cikkében, valamint a 725/2011/EU végrehajtási rendelet 2. és 4. cikkében foglalt kritériumok.
(5)
A kérelmező igazolta, hogy a referenciaévben, 2009-ben nyilvántartásba vett új személygépkocsik nem több mint 3 %-ának tompított fényszóróiban, országúti fényszóróiban, első helyzetjelző lámpáiban, illetve rendszámtábla-világításában alkalmaztak LED-eket. Ennek alátámasztására a kérelmező hivatkozott a technikai iránymutatásra, amely tartalmazza a Gépjárműipari Beszállítók Európai Szövetsége (CLEPA) által létrehozott LightSightSafety kezdeményezés jelentésének összefoglalását. A kérelmező a technikai iránymutatásban megadott egyszerűsített megközelítéssel összhangban lévő, előre meghatározott függvényeket és átlagolt adatokat alkalmazott.
(6)
A kérelmező a technikai iránymutatásban ismertetett egyszerűsített megközelítésnek megfelelően a halogénvilágítást véve viszonyítási alapul bizonyította, hogy a tompított fényszóróban, országúti fényszóróban, első helyzetjelző lámpában, valamint rendszámtábla-világításban használt, világítódióda-modullal működő hatékony külső világítás csökkentheti a szén-dioxid-kibocsátást.
(7)
A kérelmező olyan képleteket tartalmazó módszert dolgozott ki a szén-dioxid-kibocsátás csökkentésének vizsgálatára, amelyek összhangban állnak a technikai iránymutatásban szereplő egyszerűsített megközelítésben a világítási funkciók tekintetében ismertetett képletekkel. Tekintve, hogy a kérelmező a világítódióda-modullal (LED-modul) működő hatékony külső világítás innovatív technológiacsomagként való jóváhagyása iránt folyamodott, a Bizottság helyénvalónak tartja a szén-dioxid-kibocsátáscsökkentés számítási képleteinek módosítását, hogy a számítások a világítócsomag által biztosított teljes szén-dioxid-kibocsátáscsökkentést tükrözzék. Következésképpen a határozat mellékletében megadott módszer néhány lényeges ponton eltér a 2014/128/EU végrehajtási határozat által jóváhagyottaktól. A Bizottság úgy véli, hogy a vizsgálati módszer - a 725/2011/EU végrehajtási rendelet 6. cikkének megfelelően - ellenőrizhető, megismételhető és összehasonlítható eredményeket ad, és megvalósítható módon, szilárd statisztikai szignifikanciával tudja bizonyítani a vizsgált innovatív technológia szén-dioxid-kibocsátáscsökkentési hozadékait.
(8)
A Bizottság megállapítása szerint az előzőek alapján a kérelmező kielégítően bizonyította, hogy az innovatív technológia legalább 1 g/km-rel csökkentette a szén-dioxid-kibocsátást.
(9)
Mivel a szén-dioxid-kibocsátásnak a típusjóváhagyás részeként előírt - a 715/2007/EK európai parlamenti és tanácsi rendelet (6) és a 692/2008/EK bizottsági rendelet (7) szerinti - vizsgálatához nincs szükség a külső világítás bekapcsolására, a Bizottság arra a meggyőződésre jutott, hogy a szóban forgó világítási funkcióra nem terjed ki a standard vizsgálati ciklus.
(10)
Az érintett világítási funkciók használata a gépjármű üzemeltetésének biztonsága érdekében kötelező, következésképpen nem függ a gépjárművezető döntésétől. Ennek alapján a Bizottság úgy véli, hogy a szén-dioxid-kibocsátáscsökkenés a LED-ek használatából fakadóan a gyártónak köszönhető.
(11)
A Bizottság megállapítja, hogy az ellenőrzési jelentést az TÜV NORD Mobilität GmbH & Co. KG, egy független és tanúsított szervezet készítette el, és az említett jelentés alátámasztja a kérelemben szereplő megállapításokat.
(12)
Mindezek alapján a Bizottságnak nincs ellenvetése a szóban forgó innovatív technológia jóváhagyásával szemben.
(13)
Ha egy gyártó a fajlagos kibocsátási célérték teljesítése céljából élni kíván azzal a lehetőséggel, hogy átlagos fajlagos szén-dioxid-kibocsátását az e határozattal jóváhagyott innovatív technológia alkalmazása révén elért szén-dioxid-megtakarítással csökkenti, akkor - a 725/2011/EU végrehajtási rendelet 11. cikkének (1) bekezdése értelmében - az érintett jármű EK-típusbizonyítványának kérelmezésekor hivatkoznia kell erre a határozatra.
(14)
A 2007/46/EK európai parlamenti és tanácsi irányelv (8) I., VIII. és IX. melléklete szerinti típus-jóváhagyási okmányokban feltüntetendő általános ökoinnovációs kód meghatározása céljából meg kell állapítani az e végrehajtási határozattal jóváhagyott innovatív technológia egyedi kódját.
(15)
Az innovatív technológiának a 725/2011/EU rendelet 10. cikkének (2) bekezdésében említett értékelésére vonatkozó határidő lejár. Ezért helyénvaló, hogy a végrehajtási határozat a lehető legkorábban hatályba lépjen,
ELFOGADTA EZT A HATÁROZATOT:
1. cikk
(1) A Bizottság a 443/2009/EK rendelet 12. cikke értelmében vett innovatív technológiaként jóváhagyja az M1 kategóriájú járművekbe szánt, világítódióda-modullal (LED-modul) működő hatékony külső világítást.
(2) Az (1) bekezdésben említett, világítódióda-modullal (LED-modul) működő hatékony külső világítás alkalmazásából eredő szén-dioxid-kibocsátáscsökkentést a mellékletben foglalt módszerrel kell megállapítani.
(3) A típus-jóváhagyási okmányokban feltüntetendő egyedi ökoinnovációs kód meghatározása céljából az e határozattal jóváhagyott innovatív technológia egyedi kódja: „10”.
2. cikk
Ez a határozat az Európai Unió Hivatalos Lapjában történő kihirdetését követő hetedik napon lép hatályba.
Kelt Brüsszelben, 2015. február 9-én.

Labels: 3
7
8
20